Gert Nygårdshaug

**Gert Hermod Nygårdshaug** (født 1946) er en norsk forfatter. Forfatterskapet spenner fra barnebøker til krim og en samling folkeeventyr fra Nord-Østerdal. Nygårdshaug er kjent for sine kriminalromaner om Fredric Drum og øko-kvintologien som starter med romanen *[[Mengele Zoo]]*. Nygårdshaug har også markert seg som sterkt kritisk til religion, og har tatt til orde for å bekjempe verdensreligionene. Han er også sterkt USA-kritisk. Nygårdshaug er bosatt i Lier ved Drammen.

## Utdannelse, yrkesliv og politisk engasjement
Nygårdshaug tok artium ved Tynset Gymnas i 1965 og flyttet deretter til Oslo hvor han begynte å studere ved Universitetet i Oslo. Der tok han en rekke eksamener, mellomfag idéhistorie, mellomfag historie, mellomfag filosofi før han avbrøt studiene til magistergraden i sosiologi i 1972.

Nygårdshaug var særdeles politisk aktiv på venstresiden, og arbeidet fra 1972 til 1978 som klubbleder i Uranienborg Fritidsklubb, Uteseksjonen i Oslo og som ungdomssekretær i Målselv. I 1978 begynte han som snekker, og arbeidet med dette frem til 1984 da han ble heltidsforfatter. Han arbeidet også en periode som sjømann (1967), skogsarbeider (1968) og lærer i filosofi ved Nansenskolen på Lillehammer (1969–1970).

Hans politiske engasjement har fortsatt opp gjennom årene, og han er kjent for sine kritiske kronikker i *[[Dagbladet]]* om blant annet USAs politikk i verdenssamfunnet. Ved kommune- og fylkestingsvalget i 2007 og 2011 stod han på 3.-plass på valglista til Rødt i Lier kommune.

Etter angrepet på USA 11. september 2001, som han har markert med en plakett i egen hage, sto dette i avisen *[[Klassekampen]]*:«Forfatter Gert Nygårdshaug var ikke sen om å fortelle offentligheten at han ikke ville være med på ett minutts stillhet for USA etter terrorangrepene på landet. Nå gir han også sin fulle støtte til overlege Mads Gilbert og kirurg Hans Husum ved Regionsykehuset i Tromsø, som forsvarer terroristenes moralske rett til å angripe USA.»Han bodde mer eller mindre fast i Oslo fra 1965 til 1992, da han flyttet til Lier.

## Forfatterskap
Nygårdshaugs forfatterskap er preget av mye reising og research. På slutten av 1980-tallet og begynnelsen av 1990 oppholdt han seg i lengre perioder i Mexico, Venezuela og Brasil, der han blant annet bodde sammen med indianerne i regnskogen i Amazonas. Studiet av urkulturer, arkeologi og historie er noen av hans interesser, ved siden av sportsfiske, matlaging og vin.

Hans bok *[[Mengele Zoo]]* fra 1989 ble i 2007 kåret til «folkets favoritt» i forbindelse med litteraturfestivalen på Lillehammer. I 2017 og 2018 rapporterte media om at det forelå planer om å lage TV-serie av boken.

## Bibliografi
* 1966: *Impulser* (lyrikk)
* 1971: *Paxion* (lyrikk)
* 1974: *Et bilde et verktøy* (lyrikk)
* 1980: *Gatevinden* (lyrikk)
* 1981: *Solfiolinen* (novellesamling)
* 1982: *Bastionen* (roman)
* 1983: *Alkymisten* (novellesamling
* 1984: *Dverghesten* (roman)
* 1985: *Honningkrukken* (krimroman)
* 1986: *[[Nullpluss]]* (roman)
* 1987: *Jegerdukken* (krimroman)
* 1988: *Gipsyblink* (lyrikk)
* 1989: *[[Mengele Zoo]]* (roman)
* 1990: *Dødens codex* (krimroman)
* 1991: *Søthjerte* (roman)
* 1992: *Det niende prinsipp* (krimroman)
* 1993: *Cassandras finger* (krimroman)
* 1994: *Gipsymann* (lyrikk)
* 1995: *Trollet og de syv prinsessene* (barnebok)
* 1995: *[[Himmelblomsttreets muligheter]]* (roman)
* 1996: *Kiste nummer fem* (krimroman)
* 1996: *Gutten og trollsverdet* (barnebok)
* 1997: *Huldergubben i Svartberget* (barnebok)
* 1998: *Prost Gotvins geometri* (roman)
* 1999: *Pengegryta i Trollberget &ndash; og andre eventyr* (barnebok)
* 2000: *Den balsamerte ulven* (krimroman)
* 2001: *Liljer fra Jerusalem* (krimroman)
* 2001: *Farivis Ruvis - Gutten fra himmelrommet – Dinosaurene* (barnebok)
* 2003: *Afrodites basseng* (roman)
* 2004: *[[Alle orkaners mor]]* (krimroman)
* 2006: *Rødsonen* (krimroman)
* 2008: *Fortellernes marked* (roman)
* 2009: *Klokkemakeren* (roman)
* 2009: *Samlede eventyr* (barnebok)
* 2011: *Chimera* (roman)
* 2013: *Pergamentet* (roman)
* 2014: *Nøkkelmakeren* (roman)
* 2015: *Eclipse i mai* (roman)
* 2015: *Budbringeren* (krimroman)
* 2018: *Zoo Europa* (roman)
* 2019: *Regnmakeren* (roman)
* 2020: *Den tredje engelen* (krimroman)
* 2021: *Den grønne øya* (roman)
* 2022: *Quintessence* (roman)
* 2024: *Skomakeren* (roman)
* 2024: *Med sommerfuglhåv i Amazonas* (reiseskildring)
* 2025: *Den røde døren* (roman)

## Priser og utmerkelser (utvalg)
*  – Cappelenprisen

## Referanser




## Eksterne lenker

* Gert Nygårdshaug halvoffisiell hjemmeside
* Gert Nygårdshaug  i Cappelen Publisher
* Gert Nygårdshaug i NRK Forfatter
* Gert Nygårdshaug i Dagbladet Forfatter
* Gert Nygårdshaug i Aftenposten Alex
* Vi som ikke tente lys for USA Kronikk i Dagbladet etter angrepene mot USA 11. september 2001.